Rugby: Bokke is weer wêreld se nommer 1 | Maroela Media
Makazole Mapimpi, Frans Steyn en Herschel Jantjies vier hul sege oor Nieu-Seeland. (Foto: Twitter)
Die wêreldkampioene is terug waar hulle hoort. Die Springbokke het nie net die All Blacks geklop nie, hulle kry ook weer hul eerste plek op rugby se wêreldranglys terug. Die Nieu-Seelanders skuif weer na die tweede plek toe en Australië bly derde.
Selfs die Nieu-Seelandse rugbyskrywers het groot lof vir die Bokke. Nadat daar baie kritiek was oor die vervelige skoptaktiek met sommige kommentators wat die Suid-Afrikaners selfs daarvan beskuldig het dat hulle rugby doodmaak, sing hulle nou weer 'n ander deuntjie. Die Bokke het gewys daar is meer as net hul skoptaktiek – hulle maak die voorspelers sag en kan die bal rondslinger om die opponente aan die slaap te vang.
Afrigter Jacques Nienaber sê sy span het nou waardevolle momentum opgebou vir hul Europese toer in November. Hy beskou die oorwinning oor die All Blacks as van sleutelbelang vir die wedstryde teen Wallis (6 November), Skotland (13 November) en Engeland (20 November) om die jaar af te sluit.
Veral Engelse afrigter Eddie Jones sal graag die Bokke terug aarde toe wil bring met 'n nederlaag op Twickenham. Jones het reeds hierdie week 'n groep van 45 spelers vir 'n kamp bymekaargebring en hy begin al werk aan sy plan vir die Wêreldbeker in 2023 in Frankryk. 'n Hele klompie ou staatmakers is nie in daardie groep nie.
Nienaber het gister gesê sy span is nog nie waar hulle in 2019 was toe hulle die Wêreldbeker in Japan gewen het nie. "Maar ons groei en is op pad na daardie standaard. Die November-toer is nog 'n kans om as span te verbeter."
Volgens Nienaber het die All Blacks sy span meer ruimte gegee en daarom het hulle meer met die bal gehardloop. "Hulle het 'n bietjie teruggeval en ons het meer plek gehad om die bal te behou. Ons soek nog die balans tussen hardloop met die bal en skop."
Nienaber erken daar was baie geraas en regverdige kritiek nadat die span drie agtereenvolgende wedstryde verloor het. "Maar die spelers het nooit opgehou om hard te werk en nuwe planne te maak nie. So, ek is baie bly vir hulle."
Trots op julle Bokke!
Die All blacks het reeds gewen, die sa kwota span moes net aansien behou, geluk daarmee.
Geluk bokke! Wereld kampioene en nr 1 op IRB ranglys. En die B&IL afgeslag ! Groen en Goud maak ons trots.
Die All Blacks het gespeel , presies soos 'n span wat reeds die toernooi gewen het . Bly die beste span in die wêreld .
Kyk, dit was nie maklik vir hulle om teen 15 all blacks en 'n skeidsregter te speel en dan nog te wen nie, en wens daar is 'n paar klagtes teen beide die skeidsregter en 'n paar spelers gelê. Ek soos baie ander ondersteuners is ek veral bly dat die bal nie so baie geskop was, soos in vorige wedstryde nie, en dat ons spelers vir 'n slag kon voel hoe dit is om die bal vas te hou. Ek hoop net die Springbokke afrigters die wedstryd sal gebruik as 'n basis en dat hulle elke speler tot sy potensiaal… Lees meer »